เงินไหลกลับ เฟดส่งสัญญาณขึ้นดอกเบี้ยช้า
สายงานธุรกิจตลาดทุน ธนาคารกสิกรไทย คาดว่าเงินบาทจะเคลื่อนไหวในกรอบ 35.50-35.90 ในสัปดาห์นี้ เงินบาทแข็งค่าขึ้นมาอย่างรวดเร็วในวันศุกร์ที่แล้ว หลังธนาคารกลางญี่ปุ่นประกาศจะใช้ดอกเบี้ยติดลบ คล้ายกับนโยบายการเงินของธนาคารกลางยุโรป ทำให้สกุลเงินเอเชียมีแนวโน้มแข็งค่าขึ้นแรงจากการเก็งกำไรของนักลงทุน
1 ก.พ. 2559

สายงานธุรกิจตลาดทุน ธนาคารกสิกรไทย คาดว่าเงินบาทจะเคลื่อนไหวในกรอบ 35.50-35.90 ในสัปดาห์นี้ เงินบาทแข็งค่าขึ้นมาอย่างรวดเร็วในวันศุกร์ที่แล้ว หลังธนาคารกลางญี่ปุ่นประกาศจะใช้ดอกเบี้ยติดลบ คล้ายกับนโยบายการเงินของธนาคารกลางยุโรป ทำให้สกุลเงินเอเชียมีแนวโน้มแข็งค่าขึ้นแรงจากการเก็งกำไรของนักลงทุน 
ประกอบกับตัวเลขเศรษฐกิจสหรัฐเริ่มชะลอตัวลงในไตรมาสแรกทำให้เงินเหรียญสหรัฐอ่อนค่าลงบ้าง จึงมองว่าเทรนด์การแข็งค่าจะยังคงอยู่อีกประมาณ 2-3 สัปดาห์ จนกว่าจะมีปัจจัยใหญ่มากระทบอีกครั้ง อาทิ การแถลงแนวโน้มนโยบายการเงินของประธานเฟด (นางเยลเลน) ในวันที่ 10-11 ก.พ.นี้
นอกจากนี้ เงินบาทอาจมีกรอบกว้างขึ้นในช่วงที่นักลงทุนปรับการลงทุน และตัวเลขเศรษฐกิจที่จะออกในสัปดาห์นี้มีมาก ทั้งดัชนีการจัดซื้อของจีน อัตราเงินเฟ้อและการจ้างงานสหรัฐ การประชุมดอกเบี้ยของธนาคารแห่งประเทศไทย 3 ก.พ.นี้ ต้องดูท่าที ธปท.ต่อภัยแล้งและแนวโน้มนโยบายอัตราแลกเปลี่ยน หลังเงินบาทแข็งค่าขึ้นจนผู้ส่งออกไทยสูญเสียความสามารถด้านค่าเงินให้กับหลายประเทศ 
ทั้งนี้ เงินบาทเปิด 36.02 บาท/เหรียญสหรัฐ ก่อนจะทยอยแข็งค่าขึ้นปิดตลาดที่ 35.67 บาท/เหรียญสหรัฐ จากการกลับมาลงทุนในประเทศตลาดเกิดใหม่อีกครั้งหลังเฟดไม่ขึ้นดอกเบี้ย เข้าซื้อหุ้นและซื้อพันธบัตรไทยระยะสั้นเพื่อเก็งกำไรค่าเงิน